Kongeriget Belgiens og Kongeriget Sveriges initiativ med henblik på vedtagelse af Rådets afgørelse om udviklingen af den anden generation af Schengen-informationssystemet (SIS II)

(2001/C 183/08)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 30, stk. 1, artikel 31 og artikel 34, stk. 2, litra c),

under henvisning til Kongeriget Belgiens og Kongeriget Sveriges initiativ(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Schengen-informationssystemet, der er oprettet i henhold til bestemmelserne i afsnit IV i Schengen-konventionen af 1990 om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser, i det følgende benævnt "Schengen-konventionen af 1990", er et vigtigt instrument for gennemførelsen af bestemmelserne i Schengen-reglerne, således som de er integreret i Den Europæiske Union.

(2) Schengen-informationssystemet har i sin nuværende form kun kapacitet til at betjene 18 deltagerlande. Det er på nuværende tidspunkt operationelt i forbindelse med 13 medlemsstater og to andre stater (Island og Norge), og det er hensigten, at det skal gøres operationelt i forbindelse med Det Forenede Kongerige og Irland inden for en overskuelig fremtid. Det er dog ikke udformet med henblik på at betjene det større antal medlemsstater, som Den Europæiske Union vil have efter udvidelsen.

(3) For at få gavn af den seneste udvikling inden for informationsteknologien og give mulighed for at indføre nye funktioner er det derfor nødvendigt at udvikle en ny, anden generation af Schengen-informationssystemet (SIS II).

(4) De udgifter, der er forbundet med udviklingen af SIS II, skal afholdes over Den Europæiske Unions budget i overensstemmelse med Rådets konklusioner herom af 29. maj 2001. Denne afgørelse udgør sammen med Rådets forordning (EF) nr. .../2001 af ... om udviklingen af den anden generation af Schengen-informationssystemet (SIS II)(3) det retsgrundlag, som er påkrævet for opførelsen på EU's budget af de nødvendige bevillinger til udviklingen af SIS II og for gennemførelsen af denne del af budgettet.

(5) Retsgrundlaget består af to dele: denne afgørelse, der bygger på artikel 30, stk. 1, artikel 31 og 34 i traktaten om Den Europæiske Union, og en rådsforordning, der bygger på artikel 66 og 67 i traktaten om oprettelse af Det Europæiske Fællesskab. Grunden hertil er, at Schengen-informationssystemet tjener flere formål, hvoraf et falder inden for anvendelsesområdet for afsnit IV i tredje del af traktaten om oprettelse af Det Europæiske Fællesskab, medens andre falder inden for anvendelsesområdet for afsnit VI i traktaten om Den Europæiske Union.

(6) Selv om retsgrundlaget, som er påkrævet for at give mulighed for at lade udviklingen af SIS II blive finansieret over EU-budgettet, består af to adskilte instrumenter, bør dette ikke anfægte princippet om, at Schengen-informationssystemet udgør - og fortsat bør udgøre - ét samlet, integreret informationssystem, og at SIS II bør udvikles i overensstemmelse hermed.

(7) Denne afgørelse foregriber ikke den senere vedtagelse af de nødvendige bestemmelser, som i detaljer beskriver driften og anvendelsen af SIS II. Sådanne bestemmelser skal være på plads, inden systemet bliver operationelt, men de kan først blive udarbejdet hensigtsmæssigt, når den tekniske udvikling af SIS II er tilstrækkelig fremskreden.

(8) De nødvendige regler, der beskriver de kategorier af oplysninger, der skal registreres i SIS II med henblik på de formål, der er fastlagt i artikel 1, og de specifikke formål med hver kategori af oplysninger, der registreres, samt karakteren af de oplysninger, der registreres, og bestemmelserne om, hvem der har adgang til oplysningerne, bør vedtages efter bestemmelserne i artikel 34 i traktaten om Den Europæiske Union.

(9) For så vidt angår procedurerne for fastsættelse af de nødvendige foranstaltninger til gennemførelsen af nævnte afgørelse henvises der i afgørelsen til de relevante bestemmelser i forordning (EF) nr. .../2001, der finder anvendelse på den samlede udvikling af SIS II.

(10) Denne afgørelse udgør en udbygning af Schengen-reglerne og omfattes af bestemmelserne i artikel 1 i Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne(4) -

TRUFFET FØLGENDE AFGØRELSE:

Artikel 1

Med henblik på at opretholde den offentlige orden og den offentlige sikkerhed, herunder også statens sikkerhed, på medlemsstaternes område er det nødvendigt, at medlemsstaterne har indført et fælles informationssystem, der giver de myndigheder, som de har udpeget, mulighed for gennem en automatisk søgeprocedure at få adgang til indberetninger om personer og genstande med henblik på politi- og toldkontrol, der skal foretages ved de ydre grænser og andre steder på deres område.

Artikel 2

Det nuværende informationssystem, der blandt andet tjener det formål, der er nævnt i artikel 1, Schengen-informationssystemet, som er oprettet i henhold til bestemmelserne i afsnit IV i Schengen-konventionen af 1990, skal afløses af et nyt system, Schengen-informationssystem II (SIS II), som giver mulighed for at integrere nye medlemsstater i systemet og udføre visse nye funktioner, og som tager hensyn til udviklingen inden for informationsteknologien.

Artikel 3

SIS II, der skal være ét samlet, integreret system, som både tjener de formål, der er fastlagt i artikel 1 i denne afgørelse, og de formål, der er fastlagt i artikel 1 i forordning (EF) nr. .../2001, udvikles af Kommissionen efter procedurerne i artikel 6, stk. 2 og 3, i nævnte forordning.

Artikel 4

Denne afgørelse har virkning fra dagen efter offentliggørelsen i De Europæiske Fællesskabers Tidende.

Den udløber den 31. december 2006.

Udfærdiget i ...

På Rådets vegne

...

Formand

(1) EFT C ....

(2) EFT C ....

(3) Se side 12 i denne EFT.

(4) EFT L 176 af 10.7.1999, s. 31.